《颜夷仲有次韵少无适俗韵诗少逸既和之不可不赋》
宋代·王安中

少无适俗韵，市朝等居山。所思鲁柳惠，去我今千年。

官曹不厌卑，危虑忘冰渊。身恬道故在，心傲蒙漆园。

颜丞赏我趣，屡顾尘埃间。我久作常语，何得君来前。

东归散俄顷，翩若风中烟。此意念莫领，搔发空垂颠。

出门久无味，不如杜门闲。君方笃行李，谅以吾言然。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。